CELEX: 32019D0329(01)
Language: ro
Date: 2019-03-26 00:00:00
Title: Decizia de punere în aplicare a Comisiei din 26 martie 2019 privind finanțarea programului „O formare mai bună pentru o hrană mai sigură” și adoptarea programului de lucru pentru 2019

29.3.2019   
               
               
                  RO
               
               
                  Jurnalul Oficial al Uniunii Europene
               
               
                  C 117/3
               
            
         DECIZIA DE PUNERE ÎN APLICARE A COMISIEI
         din 26 martie 2019
         privind finanțarea programului „O formare mai bună pentru o hrană mai sigură” și adoptarea programului de lucru pentru 2019
         (2019/C 117/03)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (1), în special articolul 110,
         având în vedere Regulamentul (UE) nr. 652/2014 al Parlamentului European și al Consiliului din 15 mai 2014 de stabilire a unor dispoziții pentru gestionarea cheltuielilor privind lanțul alimentar, sănătatea și bunăstarea animalelor, precum și sănătatea plantelor și materialul de reproducere a plantelor, de modificare a Directivelor 98/56/CE, 2000/29/CE și 2008/90/CE ale Consiliului, a Regulamentelor (CE) nr. 178/2002, (CE) nr. 882/2004 și (CE) nr. 396/2005 ale Parlamentului European și ale Consiliului, a Directivei 2009/128/CE a Parlamentului European și a Consiliului și a Regulamentului (CE) nr. 1107/2009 al Parlamentului European și al Consiliului și de abrogare a Deciziilor 66/399/CEE, 76/894/CEE și 2009/470/CE ale Consiliului (2), în special articolul 36 alineatul (1),
         întrucât:
         
                     (1)
                  
                  
                     Regulamentul (CE) nr. 882/2004 al Parlamentului European și al Consiliului (3), care stabilește normele generale pentru efectuarea controalelor oficiale, permite Comisiei să organizeze cursuri de formare a personalului autorităților competente din statele membre responsabil pentru controalele oficiale în cauză, cursuri ce pot fi deschise, de asemenea, participanților din țări terțe, în special din țări în curs de dezvoltare. Cursurile respective includ, în special, formarea profesională în domeniul legislației Uniunii Europene privind hrana pentru animale și produsele alimentare și al normelor de sănătate animală și de bunăstare a animalelor.
                  
               
                     (2)
                  
                  
                     Directiva 2000/29/CE a Consiliului (4) constituie temeiul juridic pentru organizarea de cursuri în domeniul sănătății plantelor.
                  
               
                     (3)
                  
                  
                     Programul „O formare mai bună pentru o hrană mai sigură” (5) a fost instituit de Comisie în 2006 în vederea atingerii obiectivelor stabilite în Regulamentul (CE) nr. 882/2004. Comunicarea Comisiei din 20 septembrie 2006 privind „O formare mai bună pentru o hrană mai sigură” explică necesitatea unei mai bune formări în ceea ce privește hrana pentru animale și produsele alimentare, sănătatea animalelor și a plantelor și analizează opțiunile în materie de organizare a activităților de formare în viitor.
                  
               
                     (4)
                  
                  
                     Regulamentul (UE) nr. 652/2014 stabilește dispoziții pentru gestionarea cheltuielilor din bugetul general al Uniunii Europene în domeniile care reglementează siguranța produselor alimentare și a hranei pentru animale, sănătatea și bunăstarea animalelor și normele privind sănătatea plantelor. Articolul 31 din regulamentul respectiv prevede că Uniunea poate finanța formarea profesională a personalului autorităților competente responsabil pentru controalele oficiale pentru a dezvolta o abordare armonizată a controalelor oficiale și a altor activități oficiale menite să asigure un nivel înalt de protecție a sănătății umane, animale și a plantelor.
                  
               
                     (5)
                  
                  
                     Pentru a se asigura punerea în aplicare a programului „O formare mai bună pentru o hrană mai sigură”, este necesar să se adopte o decizie anuală de finanțare, care constituie programul anual de lucru privind formarea profesională în domeniul siguranței alimentelor și hranei pentru animale, al sănătății animalelor, al bunăstării animalelor și al sănătății plantelor pentru 2019. Articolul 110 din Regulamentul (UE, Euratom) 2018/1046 (denumit în continuare „regulamentul financiar”) stabilește norme detaliate privind deciziile de finanțare.
                  
               
                     (6)
                  
                  
                     Sarcinile de gestionare și de punere în aplicare a programelor legate de măsurile de formare profesională în domeniul siguranței alimentare desfășurate în temeiul Regulamentului (CE) nr. 882/2004 și al Directivei 2000/29/CE trebuie încredințate Agenției Executive pentru Consumatori, Sănătate, Agricultură și Alimente (denumită în continuare „agenția”), instituită prin Decizia de punere în aplicare 2013/770/UE a Comisiei (6).
                  
               
                     (7)
                  
                  
                     Este necesar să se permită plata dobânzilor datorate pentru întârzierea plăților, în temeiul articolului 116 alineatul (5) din regulamentul financiar.
                  
               
                     (8)
                  
                  
                     Pentru a se permite o anumită flexibilitate în punerea în aplicare a programului de lucru, este oportun să se permită introducerea unor modificări care să nu fie considerate semnificative în sensul articolului 110 alineatul (5) din regulamentul financiar.
                  
               
                     (9)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               DECIDE:
         
            Articolul 1
            Programul de lucru
            Se adoptă decizia anuală de finanțare, reprezentând programul anual de lucru pentru punerea în aplicare a programului „O formare mai bună pentru o hrană mai sigură” pentru 2019, conform anexei.
         
         
            Articolul 2
            Contribuția Uniunii
            Contribuția maximă a Uniunii pentru punerea în aplicare a programului pentru anul 2019 este stabilită la 18 000 000 EUR și este finanțată din creditele incluse în linia bugetară 17.04.03 din bugetul general al Uniunii.
            Creditele prevăzute la primul alineat pot acoperi, de asemenea, dobânzile datorate pentru întârzierea plăților.
         
         
            Articolul 3
            Clauza de flexibilitate
            Modificările cumulate ale alocărilor pentru acțiuni specifice care nu depășesc 20 % din contribuția maximă a Uniunii stabilită la articolul 2 primul paragraf din prezenta decizie nu sunt considerate semnificative în sensul articolului 110 alineatul (5) din Regulamentul financiar, în cazul în care modificările respective nu influențează în mod semnificativ natura acțiunilor și obiectivul programului de lucru. Majorarea contribuției maxime a Uniunii, stabilită la articolul 2 primul paragraf din prezenta decizie, nu trebuie să depășească 20 %.
            Ordonatorul de credite competent poate aplica modificările menționate la primul paragraf. Aceste modificări se aplică în conformitate cu principiul bunei gestiuni financiare și cu principiul proporționalității.
         
         
            Adoptată la Bruxelles, 26 martie 2019.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 193, 30.7.2018, p. 1.
         
            (2)  JO L 189, 27.6.2014, p. 1.
         
            (3)  Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (JO L 165, 30.4.2004, p. 1).
         
            (4)  Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (JO L 169, 10.7.2000, p. 1).
         
            (5)  Comunicarea Comisiei către Consiliu și Parlamentul European intitulată „Better training for safer food” („O formare mai bună pentru o hrană mai sigură”), COM (2006) 519 final din 20 septembrie 2006.
         
            (6)  Decizia de punere în aplicare 2013/770/UE a Comisiei din 17 decembrie 2013 de instituire a Agenției executive pentru consumatori, sănătate și alimente și de abrogare a Deciziei 2004/858/CE (JO L 341, 18.12.2013, p. 69).
      
      
         
            ANEXĂ
            1.   Introducere
            
            Pe baza obiectivelor stabilite în Regulamentul (CE) nr. 882/2004 și în Directiva 2000/29/CE, prezentul program de lucru conține acțiunile care urmează să fie finanțate și bugetul defalcat pentru anul 2019, după cum urmează:
            
                        
                                    1.1.
                                 
                                 
                                    Achiziții publice (puse în aplicare prin gestiune directă): Contracte externe pentru executarea programului de formare profesională și a altor instrumente de învățare
                                 
                              
                     
                        18 000 000  EUR
                     
                  
                        TOTAL
                     
                     
                        18 000 000  EUR
                     
                  2.   Achiziții publice
            
            Pachetul bugetar global rezervat pentru contractele de achiziții publice în 2019 se ridică la 18 000 000 EUR.
            TEMEI JURIDIC
            
                        Regulamentul (CE) nr. 882/2004, articolul 51
                        Directiva 2000/29/CE, articolul 2 alineatul (1) litera (i)
                        Regulamentul (UE) nr. 652/2014, articolul 31 și articolul 36 alineatul (1)
                     
                  LINIA BUGETARĂ
            
                        Linia bugetară: 17 04 03
                     
                  DESCRIEREA GENERALĂ A CONTRACTELOR PRECONIZATE
            
                        Pentru fiecare dintre chestiunile tehnice menționate mai jos se vor semna unul sau mai multe contracte directe sau specifice de prestare de servicii. Se estimează că se vor semna aproximativ 20 de contracte directe sau specifice de prestare de servicii. Contractanții sunt responsabili de organizarea tuturor aspectelor legate de procesul de formare, inclusiv de selectarea unor tutori adecvați, de elaborarea programului de formare și de pregătirea tuturor materialelor tehnice, de organizarea de vizite pe teren atunci când este necesar, de închirierea de centre de formare și de organizarea tuturor aspectelor logistice pentru participanți (transport, cazare, masă).
                     
                  OBIECTUL CONTRACTELOR PRECONIZATE
            Pentru 2019, activitățile de formare profesională se vor referi la următoarele teme:
            
                        Activități
                     
                     
                        Suma în EUR
                     
                  
                        Pregătire pentru bolile animalelor
                     
                     
                        1 140 000 
                     
                  
                        Norme privind bunăstarea animalelor
                     
                     
                        890 000 
                     
                  
                        Rezistența la antimicrobiene
                     
                     
                        1 115 000 
                     
                  
                        Igiena produselor alimentare și flexibilitatea
                     
                     
                        1 055 000 
                     
                  
                        Informații referitoare la produsele alimentare și compoziția acestora
                     
                     
                        850 000 
                     
                  
                        HACCP
                     
                     
                        1 600 000 
                     
                  
                        Criterii microbiologice și zoonoze
                     
                     
                        930 000 
                     
                  
                        Fraudă alimentară și comerț electronic
                     
                     
                        910 000 
                     
                  
                        Pregătire și gestionare în materie de focare de toxiinfecție alimentară
                     
                     
                        730 000 
                     
                  
                        Norme UE în materie de măsuri sanitare și fitosanitare
                     
                     
                        2 460 000 
                     
                  
                        Evaluarea anumitor substanțe active în cadrul regulamentelor privind produsele biocide și fitosanitare
                     
                     
                        530 000 
                     
                  
                        Cerințe și controale în materie de igienă a cărnii
                     
                     
                        1 040 000 
                     
                  
                        Noul regim fitosanitar
                     
                     
                        1 290 000 
                     
                  
                        Pregătire și gestionarea crizelor în materie de animale, alimente și plante
                     
                     
                        760 000 
                     
                  
                        Consolidarea rapoartelor de sinteză ale Uniunii
                     
                     
                        750 000 
                     
                  
                        Academia „O formare mai bună pentru o hrană mai sigură”, învățarea și predarea online
                     
                     
                        1 350 000 
                     
                  
                        Formare, conferințe, exerciții de gestionare a crizelor și instrumente de învățare și diseminare privind situațiile de urgență legate de sănătatea animală și bunăstarea animalelor, sănătatea plantelor și siguranța alimentară
                     
                     
                        600 000 
                     
                  
                        
                           TOTAL
                        
                     
                     
                        
                           18 000 000 
                        
                     
                  OBIECTIVE OPERAȚIONALE URMĂRITE
            
                        Obiectivele operaționale urmărite sunt dezvoltarea, organizarea și gestionarea unor programe de formare în domeniile identificate pentru a asigura un nivel înalt de competență în rândul personalului de control, pentru a face ca controalele oficiale să fie mai uniforme, obiective și eficace pe întreg teritoriul Uniunii și pentru a contribui la o mai bună uniformizare a procedurilor de control între UE și partenerii din afara UE.
                     
                  REZULTATE PRECONIZATE
            
                        Rezultatele preconizate de Comisie sunt următoarele:
                        
                                    (a)
                                 
                                 
                                    sporirea nivelului de sensibilizare și de cunoștințe ale personalului de control în domeniile de formare identificate;
                                 
                              
                                    (b)
                                 
                                 
                                    oferirea unei înțelegeri comune a dispozițiilor și a instrumentelor actuale ale Uniunii referitoare la controalele oficiale în domeniile de formare identificate;
                                 
                              
                                    (c)
                                 
                                 
                                    diseminarea celor mai bune practici pentru controalele oficiale în domeniile de formare identificate;
                                 
                              
                                    (d)
                                 
                                 
                                    favorizarea schimbului de experiență pentru a crește nivelul de competență și armonizarea în ceea ce privește abordarea controalelor oficiale în domeniile de formare identificate;
                                 
                              
                                    (e)
                                 
                                 
                                    îmbunătățirea pregătirii autorităților competente și a capacităților de gestionare a crizelor în materie de animale, alimente și plante.
                                 
                              
                  PUNEREA ÎN APLICARE
            
                        Suma de 18 000 000  EUR [finanțarea măsurilor în domeniul siguranței alimentare în temeiul Regulamentului (CE) nr. 882/2004 și al Directivei 2000/29/CE] va fi gestionată și executată de Agenția Executivă pentru Consumatori, Sănătate, Agricultură și Alimente (Decizia de punere în aplicare 2013/770/UE).
                     
                  CALENDAR ORIENTATIV PENTRU LANSAREA PROCEDURII DE ACHIZIȚII PUBLICE
            
                        Aproximativ în cursul trimestrelor 2 și 3 ale anului 2019
                     
                  SUMA ORIENTATIVĂ PENTRU CEREREA DE OFERTE
            
                        18 000 000  EUR